Ruski ultra-nacionalisti 'liječe' anti-zapadne frustracije napadima na studente iz Afrike
Aleksandard Malašenko: "Nacionalizam se može upotrijebiti u kritici Zapada. Međutim, u budućnosti će ruski nacionalisti biti najveća pr
U Rusiji su sve češća ubojstva stranih studenata i useljenika iz zemalja Trećeg svijeta. Kritičari tvrde da vlast u pravilu ignorira nasilje protiv ljudi koji nisu bijele rase, a da neki političari ovaj problem čak iskorištavaju u – kako se kaže – politikantske svrhe. U Sankt Petersburgu nedavno je pritvoren mladić za kojeg se sumnja da je ubojica 28-godišnjeg studenta iz Senegala, Lampsara Salla, koji je prije desetak dana ubijen pred jednim disko klubom. Na odbačenom revolveru kojim se koristio ubojica bio je naslikan kukasti križ. Jedan lokalni neonacistički web sajt pozdravio je ubojstvo studenta iz Afrike, ustvrdivši da 'se čišćenje grada nastavlja'. Riječ je o posljednjem u nizu ubojstava ljudi afričkog, azijskog i uopće ne-slavenskog podrijetla u Rusiji. Najčešće su žrtve građani podrijetlom iz regija Kavkaza i Središnje Azije. Policiju se nerijetko kritizira da nasilje protiv stranaca tretira tek kao 'huligansko ponašanje' – prekršajno djelo za koje je propisana razmjerno blaža kazna, ukoliko se počinitelji uopće uhite. U rasističkim napadima u Rusiji u prva tri mjeseca ove godine ubijeno sedam stranaca i Rusa rasno miješanog podrijetla. Prošle je godine takvih ubojstava bilo 27. Ljudmila Naruseva, članica Federacije za znanost, obrazovanje i zdravstvo, organizacije čije je sjedište u Sankt Petersburgu, pita se 'koliko će još krvi morati proteći ulicama njezina grada, te koliko će mladih djevojaka biti napadnuto i ubijeno u godinama koje dolaze'. Gospođa Naruseva poziva na akciju protiv rasizma i fašizma, uglavnom potaknuta nedavnim ubojstvom jedne djevojke 'miješanog' rusko-afričkog podrijetla u Sankt Petersburgu. Predsjednik Vladimir Putin je nedavno naložio sigurnosnim agencijama da pooštre borbu protiv 'ekstremnog nacionalizma i ksenofobije.' Ruski i strani analitičari tvrde da je dio problema u činjenici što mlada generacija u Rusiji pati od snažno izraženog kompleksa manje vrijednosti, što se iskazuje u nasilju prema onima koji su različiti. No, tu je i politička dimenzija problema. Nikolai Petrov, politički analitičar iz Moskve, kaže da mnogi političari vole iskorištavati nacionalističke osjećaje građana. On tvrdi da centralne vlasti često govore o – kako se kaže – 'smeđoj prijetnji', samo da bi na izborima koji se održavaju za dvije godine dobili više glasova. U ruskom parlamentu predstavnike imaju dvije otvoreno nacionalističke stranke. Jednoj od njih na čelu je Vladimir Žirinovski, političar koji je poznat po rasističkim i anti-semitskim izjavama. Aleksej Malašenko, koji radi u američkom Centru Carnegie u Moksvi, kaže da nacionalistička politika u Rusiji ima i svoj protu-zapadni aspekt: "Nacionalizam se može upotrijebiti u kritici Zapada. On može biti i instrument u konsolidaciji društva. Međutim, mislim da je najvjerojatnije da će, u budućnosti, ruski nacionalisti biti najveća prijetnja upravo domaćem vladajućem establishmentu." Za to vrijeme, kolege nedavno ubijenog studenta iz Senegala pitaju se – tko je od nas slijedeći?